ועדת הפנים והגנת הסביבה, כנסת 20, פרוטוקול מספר 611, 2018-05-01 14:00

יואב קיש: שלום, אנחנו פותחים את הדיון.

יואב קיש: אנחנו באיחור.

יואב קיש: כל היום הזה קצת נדחה, אני מתנצל בפני המוזמנים.

יואב קיש: יש לנו דיון שהוא משולב בשני נושאים.

יואב קיש: הנושא המרכזי , כמובן, הוא נושא זיהום האוויר והשריפות בשרון ובשומרון, והנושא השני - הצעת חוק שמירת הניקיון (תיקון – איסור הבערת פסולת), של חברת הכנסת יעל גרמן.

יעל גרמן: הבעיה ופתרונה.

יואב קיש: הלוואי והיינו פותחים רק עם חקיקה.

יואב קיש: זה אולי צעד ראשון, אבל בוודאי לא מספק.

יואב קיש: יש הרבה דברים אחרים שצריך לעשות.

עבד אל חכים חאג' יחיא: לפעמים צריך, ידידי, צעד ראשון.

יואב קיש: אני בהחלט תומך במהלך, גם קידמנו אותו.

יואב קיש: קודם כל, אני רוצה להודות לכל מי שהגיע - גם לראשי מועצות והעיריות הרלוונטיים, גם לציבור.

יואב קיש: אני רואה שלא סתם קיימתי את הדיון הזה, באמת בעקבות הרבה מאוד פניות שהתקבלו לוועדת הפנים ואלי על כך שזיהום האוויר בעקבות שריפת פסולת משפיע על איכות החיים של התושבים בצורה דרמטית.

יואב קיש: לא סתם החדר הזה מלא עכשיו.

יואב קיש: בנושא הזה כולנו שותפים לדאגה.

קריאה: היו דיונים בעבר.

יואב קיש: היו דיונים - אני שאלתי, כי לא הייתי חבר ועדה - בנושא המפחמות.

קריאה: לא, על שריפות פיראטיות.

קריאה: ביוני 2017.

יואב קיש: אני לא ידעתי את זה, לכן לא ראיתי מה היה הדוח של הוועדה ההיא.

יואב קיש: אם יש משהו ספציפי - -

קריאה: אנחנו נוכל לעדכן.

יואב קיש: מבחינת הנושא עצמו - המשרד להגנת הסביבה, אני אתן לכם להתחיל באיך אתם רואים את הנושא, אבל לפני זה אני אשמח לסבב קצר של חברי הכנסת, כאשר בהמשך הקראה של הצעת החוק של חברת הכנסת גרמן.

יואב קיש: חברת הכנסת גרמן, בקשה.

יואב קיש: נקריא את החוק שלך בהמשך, אבל תגידי עכשיו כמה דברים.

יעל גרמן: קודם כל, אני פשוט מודה לך.

יעל גרמן: אני חושבת שזה שמיד בתחילת המושב מצאת לנכון לקיים את הדיון הזה זה דבר בלתי רגיל.

יעל גרמן: העובדה שאתה גם מביא את הצעת החוק שעברה בטרומית - אני מקווה שהיום תעבור בראשונה - זה גם דבר בלתי רגיל.

יעל גרמן: אני יכולה לומר לך שהמצוקה שם היא באמת בלתי נסבלת.

יעל גרמן: בישיבה שהייתה לנו במשרד להגנת הסביבה, שהראה רצון טוב, התבררה לנו עובדה מאוד מפתיעה, והיא שאחת הסיבות שאי אפשר לאכוף על מי ששורף ומבעיר פסולת זה שאין חוק שאוסר הבערת פסולת.

יעל גרמן: יש חוק אוויר נקי, יש עוד חוקים, אבל הוראה פשוטה על כך שאין להבעיר פסולת - זה לא קיים, לכן לקחנו על עצמנו לחוקק את החוק.

יעל גרמן: הוא עומד כאן.

יעל גרמן: כמו שאמרת, זה לא יהיה פתרון מושלם.

יואב קיש: לא מספיק.

יעל גרמן: אבל אין ספק שזה ייתן עוד כלי בידי הגופים האוכפים לאכוף את התופעה שמטרידה את כל התושבים.

יואב קיש: תודה.

יואב קיש: חבר הכנסת דב חנין.

דב חנין: תודה, אדוני.

דב חנין: אני מאוד מברך על הדיון הזה.

דב חנין: באמת מצוקה מאוד קשה של עשרות אלפי תושבים.

דב חנין: באמת ברכות לכל האנשים שפעילים בנושא הזה, נאבקים על החיים שלכם, על הבריאות שלכם.

דב חנין: אנחנו מדברים לא רק על מפגע, אנחנו מדברים על מפגע שפוגע קשות בבריאות ומסכן חיים ולכן הוא מחייב פעולה.

דב חנין: אני מאוד מברך את חברת הכנסת גרמן על הצעת החוק שלה, אני מאוד מקווה שנאשר אותה לקריאה ראשונה, אני רק רוצה לומר שאני חולק על הפרשנות שאומרת שחוק אוויר נקי לא אוסר על השריפות האלו.

דב חנין: אני חושב שהוא אוסר על השריפות האלו.

דב חנין: אני חולק על הפרשנות הזאת.

דב חנין: במקרה הובלתי את החוק הזה, העברתי אותו בזמנו.

דב חנין: מה טוב שיהיה עכשיו חוק של חברת הכנסת גרמן שיאמר את זה בצורה מפורשת, שלא יהיה שום ספק בעניין הזה.

דב חנין: אני רוצה לומר כמה מילים רק על הנושא של הפתרונות, הבעיות כאן מוכרות לכולם.

דב חנין: אני חושב שההצעה של ועד האזרחים למען אוויר נקי להקים יחידת אכיפה ייעודית, ארצית, ניידת, זו הצעה מאוד מאוד חשובה, מאוד מעשית.

דב חנין: מאוד קל לראות את הדברים האלה, הם לא דברים סמויים מהעין, קל לראות אותם.

דב חנין: נקודה נוספת וחשובה ביותר – לטפל בפסולת, לייצר אתרים מוסדרים לפסולת.

דב חנין: זה חיוני.

דב חנין: אי אפשר להשאיר את המצב הנוכחי.

דב חנין: הסוגיה של ההסברה מאוד חשובה.

דב חנין: אנשים לא מבינים מה הם עושים לעצמם כשהם שורפים פסולת, מה הם עושים לילדים שלהם, לא רק לשכנים שלהם.

דב חנין: הנושא של שיתוף הפעולה הישראלי-פלסטיני מאוד חשוב.

דב חנין: יש פה על מה לדבר ולהידבר עם הרשות הפלסטינית.

דב חנין: הדברים האלה ראויים לכולם.

יואב קיש: תודה.

יואב קיש: חבר הכנסת חאג' יחיא, בבקשה.

עבד אל חכים חאג' יחיא: אני באתי כי ראיתי בכותרת של הדיון בוועדה שמדובר בשומרון ובשרון.

עבד אל חכים חאג' יחיא: אני תושב טייבה.

עבד אל חכים חאג' יחיא: האזור שלנו הוא מוקש לכמה אתרי פסולת גדולים.

עבד אל חכים חאג' יחיא: עד עצם היום הזה אני מקבל הרבה מאוד תלונות על שריפות בשעות הבוקר המוקדמות.

עבד אל חכים חאג' יחיא: בשעה שתיים, שלוש לפנות בוקר אנשים מתעוררים מחנק, פשוט הריח של השריפה מגיע לתוך הבתים.

עבד אל חכים חאג' יחיא: הגיע הזמן.

עבד אל חכים חאג' יחיא: יש לנו פה מהמשרד להגנת הסביבה, מנהל המחוז נמצא פה.

עבד אל חכים חאג' יחיא: אני חושב שהגיע הזמן לאכוף גם בשעות שהן לא שעות העבודה, כי כנראה שמי ששורף ינצל את השעות האלו.

עבד אל חכים חאג' יחיא: הייתה שמועה שבטירה היו שריפות של גופות.

עבד אל חכים חאג' יחיא: זה נגמר.

עבד אל חכים חאג' יחיא: לאחרונה אני לא מקבל תלונות על זה.

עבד אל חכים חאג' יחיא: הנושא הזה מחייב טיפול, והטיפול הזה זו אכיפה.

עבד אל חכים חאג' יחיא: מי ששורף רוצה לחסוך כסף מלשלם על הטמנה.

עבד אל חכים חאג' יחיא: אין תחביב למישהו לשרוף.

עבד אל חכים חאג' יחיא: העניין הוא עניין כספי, לכן צריך קנסות ורישום פלילי אפילו.

עבד אל חכים חאג' יחיא: אני חושב שהחוק של יעל יעזור לנו רבות, אני אתמוך בו.

יואב קיש: חברת הכנסת פארן, בקשה.

יעל כהן-פארן: תודה רבה.

יעל כהן-פארן: גם אני מצטרפת לברכות על קיום הדיון במועד, ממש בתחילת המושב, על נושא שבוער, תרתי משמע.

יעל כהן-פארן: כל כך הרבה אנשים סובלים.

יעל כהן-פארן: כמי שגרה באזור שהצלחנו לפתור בו את בעיית המפחמות, אזור צפון השומרון, בזכות הפעילות בוועדה הזאת בשנה-שנתיים האחרונות, אנחנו גם כאן צריכים להפשיל שרוולים, לסייע ולהביא לכך שהבעיה הזאת תיגמר.

יעל כהן-פארן: יש פה כמה אלמנטים.

יעל כהן-פארן: החוק בוודאי יעזור אם יתקדם כמה שיותר מהר.

יעל כהן-פארן: אני יודעת שהמשרד להגנת הסביבה שם הרבה פקחים לתקופה מסוימת באזור כדי לטפל בבעיה.

יעל כהן-פארן: יש כאן את הבעיה מעבר לקו הירוק, שהיא בעיה שדורשת איזה שהוא שיתוף פעולה, אם זה אפשרי ועד כמה שזה אפשרי, או לחילופין, גם כניסה, אם אפשר, כמו שנעשו במפחמות, של כוח צבאי, פשוט כדי לסגור את המפגעים האלה שפוגעים בכולם.

יעל כהן-פארן: אין ספק שפוגעים בנו, פוגעים בפלסטינים.

יעל כהן-פארן: הילדים שלנו צריכים לנשום אוויר נקי, אנחנו צריכים לנשום אוויר נקי, אין מה להתפשר על זה.

יעל כהן-פארן: תודה.

יואב קיש: תודה.

יואב קיש: חברת הכנסת שרן השכל, אנחנו בסבב קצר.

שרן השכל: בסדר גמור.

שרן השכל: קודם כל, בוקר טוב לכל מי שהגיע לפה.

שרן השכל: אני חושבת שכל מי שנמצא פה בחדר צריך להיות מאוד גאה בעצמו.

שרן השכל: אילולא החברים שיושבים פה בחדר, אם זה ראשי מועצות, אזרחים שהם פעילים בתוך ארגונים, בתוך עמותות, אנשים מישובים, מעיריות, מועצות מקומיות וכו', הדבר הזה לא היה עולה לסדר היום ולא היה מטופל.

שרן השכל: מי שסובל מזה, כמו שאנחנו יודעים, זה הילדים שיושבים פה, שלא יכולים לצאת החוצה לשחק בחצרות או בגנים, הם צריכים להישאר בבית, או אזרחים ותיקים.

שרן השכל: אנחנו מבינים שזה מחלות, שזה בעיות.

שרן השכל: זה ממש הפך להיות מצב בלתי נסבל לתושבים שגרים באזור לצאת החוצה לנשום אוויר.

שרן השכל: החקיקה מאוד מאוד חשובה.

שרן השכל: חשוב שהיא גם תעביר מסר, קודם כל מרתיע, אבל זה לא הכל.

שרן השכל: יש פה שתי בעיות.

שרן השכל: הראשונה היא אכיפה.

שרן השכל: פה יש איזו שהיא הסרת אחריות מרשות אחת לאחרת.

שרן השכל: פעם אומרים הצבא, הפקחים, המשטרה ירוקה, פעם זה בכלל פיצו"ח.

שרן השכל: כל פעם מישהו אחר מגלגל את האחריות הזאת.

שרן השכל: התושבים פועלים בעצמם.

שרן השכל: יש להם אפליקציות, יש להם טלפונים, הם מזעיקים אחד את השני עם כל מיני כאלה רחפנים.

שרן השכל: למי הם יכולים להתקשר שייתן להם מענה מיידי ברגע שהם מזהים איזו שהיא שריפה או איזה שהוא מפגע כזה?

שרן השכל: הדבר השני, וזה מעבר לאכיפה ומישהו שאחראי, זה הפער בחקיקה בין מה שקורה ביהודה ושומרון לבין מה שקורה באזור השרון.

שרן השכל: פה יש פער.

שרן השכל: הצבא, שהוא כביכול אמור גם כן לטפל במקרים האלה, לא נתן מענה לתושבים.

שרן השכל: הרבה מאוד מהשריפות קורות מעבר לקו.

שרן השכל: כשאין רוח, השריפות, הפסולת, הכל מגיע לכל אזור השרון.

שרן השכל: צריך לבוא ולדעת גם לשלב.

שרן השכל: כמו שיוש

שרן השכל: ב-ראש הוועדה יואב קיש אמר שבכל הצעת חוק צריך לתת גם פתרון, מענה והתייחסות למה שקורה ביהודה ושומרון – פה על אחת כמה וכמה הדבר הזה חשוב.

שרן השכל: תודה רבה.

יואב קיש: תודה רבה.

יואב קיש: אני רוצה לעבור רגע לסבב של ראשי ערים ומועצות שיש כאן.

יואב קיש: בקשה, שלומי לנגר, ראש מועצת אורנית.

שלומי לנגר: תודה רבה.

שלומי לנגר: אדוני היושב-ראש, אני מצטרף לברכות על היוזמה שכבר מתמשכת, לפורום הרחב שמבין שבעצם אנחנו נלחמים על החיים שלנו ועל החיים של הילדים שלנו.

שלומי לנגר: אני יושב פה בכמה כובעים.

שלומי לנגר: הכובע הראשון הוא כראש רשות, הכובע השני הוא כיושב-ראש ועדת איגוד ערים ואיכות הסביבה של השומרון.

שלומי לנגר: זכינו להיות היישוב שהקו הירוק חוצה אותו.

שלומי לנגר: כתוצאה מכך אנחנו "נהנים" מעוולות משני צידי הקו הירוק.

יואב קיש: אולי גם עקרונות.

שלומי לנגר: נדבר על זה אחר כך.

שלומי לנגר: זו האמירה הכי חשובה.

שלומי לנגר: נאמר פה בפירוש - מדובר פה בעוולות שלא רואות קו ירוק, עוולות שחוצות גבולות, לכן צריך להשתמש, לטעמנו, בטרמינולוגיה אחרת.

שלומי לנגר: אני אתייחס גם לזרעי הפורענות שנזרעו בדיון הקודם של פתח תקווה.

שלומי לנגר: גם ראש העיר פתח תקווה ציין שגם הם "נהנים" מהשריפות של הרשות הפלסטינית והשכנים שלהם, שלא הכל תוצרת מקומית של העיר.

שלומי לנגר: הטרמינולוגיה חייבת להשתנות כך שכתוצאה מכך תהיה יכולת לגורמי האכיפה לאכוף.

שלומי לנגר: כאשר מגיע מישהו, אם בכוונת זדון, אם על מנת לחסוך כסף, ומדליק מתחת לגדרות של אורנית פסולת שכוללת פלסטיקים, ג'ריקנים עם חומרי הדברה, ואני לא יודע להגיד אם זה בכוונת מכוון או כי נוח לו יותר, הוא מחבל בחיים שלנו.

יואב קיש: מה אתה עושה בכזאת סיטואציה?

שלומי לנגר: אני אתאר מה עשינו באורנית, לכן גם קל לי לפתוח את הדיון ולהציג כל מיני דברים ופתרונות שעשינו.

שלומי לנגר: כאשר בא אדם כלשהו ועושה את זה - הוא מחבל לנו בחיים.

שלומי לנגר: שמענו בדיון הקודם תחנות ניטור וחלקיקים כאלה ואחרים.

שלומי לנגר: אני תיכף אסביר למה זה הבל הבלים, זה לא רלוונטי.

שלומי לנגר: אצלנו באורנית לקחנו את הנושא הזה 3 שנים קדימה.

שלומי לנגר: אני חושב שאנחנו חלוץ בפני המחנה.

שלומי לנגר: יחד עם המשרד להגנת הסביבה, יחד עם משרד הביטחון, יחד עם הצבא, יחד עם המינהל האזרחי יצרנו פלטפורמה שלכאורה אמורה לתת מענה, זאת אומרת, המח"ט בצורה ספורדית נרתם לבקשה שלי ושולח כוחות צבא לטפל בשריפות שנדלקות.

יואב קיש: מה זאת אומרת, אתה מקבל דיווח על שריפה?

שלומי לנגר: המנגנון שלנו מאוד פשוט.

שלומי לנגר: עשינו מיפוי יחד עם המשרד להגנת הסביבה, יחד עם המינהל האזרחי.

שלומי לנגר: יש לנו מוקדים מאוד מאוד ברורים.

שלומי לנגר: יש לנו מוקד מספר 1,2,3,4,5.

שלומי לנגר: המנכ"ל שלי, שיושב כאן, מקבל דיווח ישירות מהתושבים, מעביר את זה לגורמי הפיקוח, למינהל האזרחי.

יואב קיש: השאלה היא איפה זה נגמר - בכתב אישום?

שלומי לנגר: לא, הולכים לכבות.

שלומי לנגר: אנחנו פה כדי שלא יידלקו, אבל אם נדלקות השריפות האלו, כוח ביצוע הולך לכבות.

שלומי לנגר: אז קודם בטרמינולוגיה, לאחר מכן צריך, לטעמי, ליצור את המנגנון שיש באורנית בכל הרשויות בשרון ובשומרון, מנגנון של קווים קצרים.

שלומי לנגר: כאשר דליקה כזאת נדלקת, התושב רואה, מדווח, זה מגיע לגורמי הפיקוח, הצבא שולח את הג'יפ שלו, במקרה הטוב.

שלומי לנגר: לוקח הרבה מאוד זמן.

שלומי לנגר: בינתיים אנחנו נושמים את כל ה"טוב" הזה.

שלומי לנגר: הטיפול גם צריך להיות טיפול של סיכון, אבל בראש וראשונה מניעה.

שלומי לנגר: חסרה לנו הסברה, לתושבים שלנו, לתושבים הפלסטיניים, לתושבי הרשויות, לשכנים שלנו ערביי ישראל.

שלומי לנגר: כפר קאסם תורם לאיכות האוויר של ראש העין, של פתח תקווה ושל אורנית, המשרד להגנת הסביבה יודע את זה.

שלומי לנגר: בדיון האחרון שהיה באורנית יחד עם כל הגורמים אמר המנכ"ל: "נתנו להם שהות של ארבעה חודשים להפסיק עם זה, להפסיק עם העוולות האלו".

שלומי לנגר: אני חושב שצריך גם לתת מענה לנושא ההדרכה.

שלומי לנגר: תראו, תחנות הניטור, וזה מתוך ניסיוני העגום, לא משקפות כלום.

שלומי לנגר: בדיון האחרון שהיה לפני שבועיים אצלי באורנית אמר המנכ"ל: "תחנות הניטור האלו לא מודדות את מה שמסכן לנו את החיים".

שלומי לנגר: אנחנו התחלנו פיילוט במימון עצמי, על מנת לבוא ולהוכיח למשרד להגנת הסביבה - גידי ידידי יושב פה - שמה שיש באוויר הורג.

שלומי לנגר: לא גורם לתחלואה, לא רק גורם להפלות, שכל הדברים האלה חמורים מאוד, אלא הורג.

שלומי לנגר: נקודת המוצא צריכה להיות שמה שעולה באוויר לא תורם לבריאות שלנו, הורג אותנו.

שלומי לנגר: תחנות הניטור, לדעתי זה אחיזת עיניים.

שלומי לנגר: זה עלה גם בדיון הקודם של פתח תקווה.

שלומי לנגר: הריח שמריחים - מי צריך להריח את הריח הזה?

שלומי לנגר: מי מאיתנו או מי מאנשי המקצוע צריך לבוא ולהגיד אם זה גורם נזק או לא גורם נזק?

שלומי לנגר: אסור שיהיה ריח באוויר.

שלומי לנגר: הנושא של מעורבות התושבים.

שלומי לנגר: יש פה קבוצה של תושבים שמובילים את המהלך בנחישות, בעצימות גבוהה, בעצם יוצרים הרבה מאוד הישגים ועוזרים לנו לרתום את המערכות.

שלומי לנגר: אני רוצה לבוא ולומר אמירה - רק ביחד נוכל לנצח.

שלומי לנגר: אני הייתי בדיון הקודם.

שלומי לנגר: מכניסים פוליטיקה לכאן, מתנצחים עם ראש עיריית פתח-תקווה.

שלומי לנגר: רק ביחד נוכל לנצח.

שלומי לנגר: רק ביחד איתכם, ביחד עם משרדי הממשלה: משרד הבריאות, המשרד להגנת הסביבה, משרד הביטחון והמשרד לביטחון פנים.

שלומי לנגר: תודה.

יואב קיש: שימי, בקשה, ראש מועצת כוכב יאיר.

שימי אליאל: אני רוצה להתחיל באיזה שהוא פרגון מסוים.

שימי אליאל: יש פה חברי כנסת שהיו בשטח, ראו את הצרות, הריחו אותן, מכירים את מהות הבעיה.

שימי אליאל: היינו גם בהפגנה משותפת.

שימי אליאל: רק לתקן את חבר הכנסת דב חנין, הנזק והבעיה הם למאות אלפי אנשים, לא לעשרות אלפי אנשים.

שימי אליאל: הקידום של החוק בעזרת חברת הכנסת גרמן הוא צעד מצוין.

שימי אליאל: אני מלווה את התהליך כבר שנתיים.

שימי אליאל: התחיל צעד קטן.

שימי אליאל: גם המשרד להגנת הסביבה התחיל צעד קטן, צעד קטן מאוד.

שימי אליאל: אנחנו מאוד מתוסכלים מהעניין הזה.

שימי אליאל: זה איזה שהוא צעד.

שימי אליאל: גם החקיקה היא צעד.

שימי אליאל: אנחנו בכלל לא במצב טוב.

שימי אליאל: אנחנו בפתחה של תקופה חדשה או מזג אוויר שעוד יותר משפיע ועוד יותר גורם.

שימי אליאל: זו לא סתם פגיעה באיכות החיים ופגיעה בבריאות החיים של כולנו, זה הלכה למעשה, זה יום יום.

שימי אליאל: כל זמן שאנחנו מתעכבים בטיפול, באכיפה, בגיוס פקחים, יחידה וכל זה, זה פוגע הלכה למעשה באלה שיושבים כאן.

שימי אליאל: גם אנחנו גרים שם מן הסתם.

שימי אליאל: אני בשני הכובעים האלה.

שימי אליאל: אני מסכים עם שלומי בכל הדברים שנאמרו.

שימי אליאל: אני רוצה להוסיף עוד דבר אחד במקרו, תיקח אותו לתשומת ליבך, שמדובר על מערכת רב משרדית.

שימי אליאל: זה לאו דווקא המשרד להגנת הסביבה.

שימי אליאל: האוויר והזיהום חוצים גבולות, כמו שנאמר.

שימי אליאל: גם אנחנו נמצאים על קו התפר.

שימי אליאל: המינהל האזרחי, משרד הביטחון, המשרד לביטחון פנים ומשרד החקלאות נמצאים באיזה שהוא מקום מאחורי הצדדים, מאחורי הווילון, הם לא נמצאים.

שימי אליאל: מי שבחזית וסופג את הכל אבל גם מתמודד עם הכל זה המשרד להגנת הסביבה, קצת משרד הביטחון.

שימי אליאל: יש פה משמעות הרבה הרבה יותר מקיפה מבחינת הרגולציה, צריך לקחת את זה בחשבון.

שימי אליאל: יש לזה משמעויות.

שימי אליאל: עד כאן, תודה.

יואב קיש: איציק ברוורמן, ראש עיריית פתח-תקוה.

איציק ברוורמן: קודם כל, אני לא יכול שלא לקשור את זה לדיון הקודם ולראות את התמונה שניסינו להציג גם בדיון הקודם.

איציק ברוורמן: השתנו פה עכשיו הנוכחים, אז לפחות לא מאשימים את ראש עיריית פתח-תקווה שהוא אשם גם בזיהום הזה.

איציק ברוורמן: זאת בעיה אמיתית, היא משפיעה על כולנו.

איציק ברוורמן: חלק גדול מהטענות שמובאות נובעות מהבעיה הזאת.

איציק ברוורמן: אנחנו מתריעים על זה, פעלנו ואנחנו פועלים.

איציק ברוורמן: בקצרה אני יכול להגיד, בעיני יש שני דברים הכרחיים.

איציק ברוורמן: כמובן שהחקיקה היא דבר חשוב ומבורך, ואני מברך את כל חברי הכנסת שנרתמו לזה.

איציק ברוורמן: אחד, נושא של תקצוב.

איציק ברוורמן: המשרד אומר שאין לו את הכלים, אין לו את היכולת, הוא צריך כסף.

איציק ברוורמן: אחד זה המימון.

איציק ברוורמן: הדבר השני - אכיפה.

איציק ברוורמן: חלק גדול מהאכיפה זה נושא הצבא, כמו שעשו בזמנו עם השריפות של המפחמות.

יעל כהן-פארן: לא רק בזמנו, עדיין עושים.

איציק ברוורמן: אם הצבא לא ייכנס לתמונה, לא נוכל להתמודד עם זה.

איציק ברוורמן: זה תקציב, אכיפה, ובעיקר פעילות של הצבא.

איציק ברוורמן: יבורך כל מי שעוסק בנושא.

יואב קיש: הצעת החוק האת חייבת לרוץ סימולטנית גם לגבי יהודה ושומרון, מה שידוע כאזור.

יואב קיש: זו הנחיה, אני ממש אומר את זה.

יואב קיש: אם נתרכז בהמתנה לצו אלוף, אני לא יודע מתי זה יהיה.

יואב קיש: בהיבט של החקיקה, אנחנו נוביל אותה פה, אני רוצה שהיא תפעל סימולטנית.

יואב קיש: יש כלים לעשות את זה.

יואב קיש: הכנסת כבר מפעילה חוקים ביהודה ושומרון, בוודאי בנושא איכות סביבה.

יואב קיש: אני מבקש שזו משימה שנקדם.

יואב קיש: אני לא יודע אם לקריאה ראשונה, כי אני לא רוצה לעכב את הקריאה הראשונה, אבל בוודאי לקראת קריאה שנייה ושלישית.

יואב קיש: זה חשוב.

יואב קיש: אתה יודע מה הבעיה?

יואב קיש: שהחוקים שאמורים להיות בצו אלוף לא מגיעים, לא מתקדמים.

לירון אדלר מינקה: בחוק שמירת הניקיון יש כבר צו אלוף.

יואב קיש: אני לא רוצה להיכנס כרגע לפתרון.

יואב קיש: אני רוצה פתרון של חקיקה סימולטנית בעניין הזה.

עבד אל חכים חאג' יחיא: זה כבר לא איכות סביבה, זה כבר פוליטי.

יואב קיש: מה לעשות, איכות הסביבה משפיעה, לפעמים, על כולנו.

עבד אל חכים חאג' יחיא: בשטחים הכבושים יש צו אלוף.

יואב קיש: אם זה פוליטי, נעשה את זה פוליטי.

יואב קיש: אני רוצה פתרון מיידי גם לבעיות איכות הסביבה באזור, נקודה.

יואב קיש: זה ישפיע גם על האוויר שאתם נושמים.

עבד אל חכים חאג' יחיא: מיד אלוף יכול להוציא צו.

יואב קיש: זה לא קורה.

שרן השכל: במקום להתנגד אתם אמורים לשמוח שזה קורה.

יואב קיש: אני מבין שהעליתי נושא רגיש, אבל זו לא המטרה של הדיון כרגע.

יואב קיש: המטרה שלנו היא לטפל בבעיה.

יואב קיש: המינהל האזרחי, בקשה.

בני אלבז: רק לעדכן אותך, השר להגנת הסביבה מימן שני יועמ"שים בעלות של שני מיליון שקל על-מנת לקדם חוקי סביבה ביהודה ושומרון.

בני אלבז: החוק הראשון שמקודם זה חוק אוויר נקי, הוא יפתור לנו הרבה מאוד בעיות.

יואב קיש: אני מסכים איתך, אתה בדיוק נוגע בבעיה.

יואב קיש: הנה דוגמה - חוק אוויר נקי לא רלוונטי לאזור.

יואב קיש: צו אלוף - -

עבד אל חכים חאג' יחיא: צו אלוף - -

שרן השכל: צריך חוק, מה זה משנה.

שרן השכל: אתה רואה איך הצבא מתעלם מהבעיות האלו.

עבד אל חכים חאג' יחיא: זה סיפוח זוחל.

שרן השכל: הצבא הוא זה שסגר את השריפות בקלקיליה.

שרן השכל: אם הם לא יטפלו בזה, הם ימשיכו עם השריפות האלו.

יואב קיש: חבר הכנסת השכל, אני לא רוצה את הדיון הזה.

יואב קיש: חבר הכנסת חאג' יחיא, הדבר הזה יקרה.

יואב קיש: תהיה חקירה סימולטנית, אני אומר לך, אחרת החוק לא יעבור.

עבד אל חכים חאג' יחיא: אנחנו נתנגד.

יואב קיש: עזוב את זה עכשיו, בואו נטפל בעניין.

יואב קיש: תתנגד.

דב חנין: אתה רוצה לפתור בעיה, או אתה רוצה פוליטיקה?

יואב קיש: אני רוצה לפתור בעיה.

דב חנין: אז תביא צו אלוף, אין בעיה.

בני אלבז: בחוק תפיסת הביטחון יש לנו איסור על שריפת פסולת.

יואב קיש: אתה לא צריך את החקיקה, אתה לא צריך את חוק אוויר נקי?

יואב קיש: צריך.

יואב קיש: גם שם יש אנשים, מה לעשות.

יואב קיש: ביהודה ושומרון חיים אנשים.

דב חנין: יש איסור על שריפת פסולת.

דב חנין: אסור לשרוף פסולת בשטחים.

בני אלבז: אני רק רוצה לתת רקע מהיר.

בני אלבז: שני מיליון פלסטינים שולחים לאתרים מוסדרים, שיהיה ברור.

בני אלבז: יש שני אתרים גדולים מאוד שמקבלים כ-1,000 עד 1,200 טון פסולת מכפרים פלסטיניים באזור.

בני אלבז: המשרד להגנת הסביבה יחד עם המינהל האזרחי מקדם מספר תכניות.

בני אלבז: תכנית ראשונה - השקעה של 17 מיליון שקל בשינוע פסולת מכפרים פלסטיניים לאתר מוסדר.

בני אלבז: הנושא מתקדם בקרן הניקיון, אנחנו בשלבי סיום.

יואב קיש: בוא נדבר על הבעיה של השריפות.

בני אלבז: זה השריפות.

יואב קיש: בוא נדבר על איפה הבעיה.

בני אלבז: 17 מיליון ₪ האלה יקדמו לנו את הנושא של 48 אתרים ביהודה ושומרון.

בני אלבז: אנחנו ניקח ונעביר אותם לאתר מוסדר במימון ישראלי ל-3 שנים.

שלומי לנגר: בני, בעוד 10 שנים זה יקרה.

יעל כהן-פארן: מתי זה קורה בפועל?

בני אלבז: לא בעוד 10 שנים.

בני אלבז: זה בשלבי סיום בקרן הניקיון.

יעל כהן-פארן: אבל בקרן הניקיון זה רק תקצוב.

יעל כהן-פארן: מתי זה קורה בפועל?

בני אלבז: אני עשיתי את זה עכשיו עם 22 כפרים פלסטיניים באזור ירושלים ומעלה אדומים.

בני אלבז: היום הם מעבירים לאתר מוסדר במימון ישראלי.

בני אלבז: עשיתי את זה עם עיריית אל-בירה, עירייה של כמעט 100,000 איש שאחרי 3 שנים שהמשרד להגנת הסביבה והמינהל האזרחי מימן הם מעבירים בעצמם ועל חשבונם את הפסולת לאתר מוסדר.

בני אלבז: זה ההסדר.

בני אלבז: זו הדרך.

בני אלבז: הדרך הזאת עובדת יפה עם הרשות הפלסטינית ועם כל הרשויות המוניציפאליות שיש לנו קשר מצוין איתן.

בני אלבז: דבר שני - היפנים הודיעו לי לפני כחודש, והם חתמו על ההסכם, שהם מקימים תחנת מעבר - הערכה שלנו שהיא תסתיים בין יוני לספטמבר הזה - באתר פסולת קלקיליה שבו הייתה תחנת מעבר פיראטית.

בני אלבז: התחנה הזאת תטפל ב-38 כפרים פלסטיניים במרחב של כוכב יאיר, צופית, כל אזור קלקיליה.

בני אלבז: הם יוצאים לדרך בהשקעה של שני מיליון יורו.

בני אלבז: גם הם מתחייבים שהכפרים הפלסטיניים יעבירו את הפסולת שלהם לתחנת המעבר המודרנית הזאת, כשמשם זה יעבור לאתר מוסדר.

בני אלבז: דבר רביעי - הפעילות של כיבוי השריפות שנעשית דווקא בשלב הראשוני וששלומי לנגר הוביל אותה מול המח"ט, זו פעילות ברוכה.

בני אלבז: אנחנו בעקבות הפעילות של שלומי.

בני אלבז: בשבוע שעבר נסגרו שני אתרי סילוק פסולת צמוד לאורנית, לא רחוק משם, בעקבות הלחץ על המח"ט.

יואב קיש: יש פעילות שקורית כדי לעצור שריפה?

יואב קיש: האם מעבר לפעילות של הסגירה של התופעה יש גם אחר כך בדיקה של הגורמים?

בני אלבז: לנו בשטחי A ובשטחי B – אתה יודע את הסמכויות הישראליות שם.

בני אלבז: בשטח B האזרחים הם פלסטינים.

בני אלבז: כדי להיכנס לפעילות בשטח B, אני חייב אישור שר ביטחון.

בני אלבז: הנושא הזה מתבצע מספר פעמים, וזה כדי למנוע את הנזק לכל האוכלוסיות באזור.

יואב קיש: זה רק כיבוי שריפה, זה לא טיפול במבעירים.

בני אלבז: לא טיפול במבעירים.

בני אלבז: אנחנו תופסים משאיות שנכנסות לתחומי יהודה ושומרון בכל מיני דרכים.

בני אלבז: יש לי יחידת מעברים - "יחידת דוד".

בני אלבז: היא תפסה בשנים האחרונות מעל 750 משאיות והחרימה אותן.

בני אלבז: היא החרימה אותן בתפיסה.

בני אלבז: זה לא מספיק.

בני אלבז: אנחנו מגדילים את היחידה עכשיו.

בני אלבז: יש לי אישור של החשב הכללי לצאת להגדלת היחידה עקב המשמעויות והאפקטיביות שלה.

בני אלבז: אני מקווה שנצליח גם בנושא הזה לסגור.

קריאה: הוא מציג את הכל ורוד מידי.

קריאה: זה שחור לחלוטין.

קריאה: יש סנקציות פליליות כנגד האנשים שמבעירים?

יואב קיש: זה דיברנו.

בני אלבז: לפני כשעתיים הסתיימה פעילות של אכיפה של 5 מפחמות באזור ג'נין.

בני אלבז: אנחנו נכנסנו, יחידת הפיקוח של המינהל האזרחי.

בני אלבז: אחרי שסגרנו כ-400 מפחמות באזור בזכותו של חבר הכנסת אסמלם שהוביל את הפרויקט הזה מול הגופים הירוקים פה, אני רוצה להגיד שהיום נכנסנו וסגרנו עוד 5 מפחמות קטנות כי היו תלונות מחריש, ממצפה אילן, מכל האזור הזה.

בני אלבז: אני עדכנתי את כל הגורמים על כל הפעילות הזאת.

בני אלבז: אנחנו מוכנים להיכנס.

בני אלבז: הפקחים אצלנו ביחידת הפיקוח, חבר הכנסת קיש, עושים עבודת קודש תוך סיכון חיים בכניסה לשטח.

בני אלבז: גם היום נכנסו לשטח B לסגור מפחמות.

בני אלבז: אנחנו עושים את הכל.

בני אלבז: עשינו גם נוהל איך מתקשרים ואיך מגיעים לכיבוי שריפה ועדכון השריפה.

בני אלבז: אנחנו מפעילים גם כבאיות פלסטיניות על-מנת לכבות שריפות.

בני אלבז: זה אינטרס דו צדדי.

בני אלבז: במרכז המידע שלנו שיושב בירושלים מטעם המשרד להגנת הסביבה יש מיפוי, הוא הועבר לכל השומרון, לכל מועצות השומרון, על איך מודיעים על שריפה.

בני אלבז: אני לא יכול להגיד שהטיפול יהיה במיידי, אבל ההודעה הזאת עוברת בצינורות המקובלים.

יואב קיש: קודם כל, נושא המפחמות טופל פה בצורה משמעותית בעבודה שנעשתה עם דודו אמסלם היו"ר הקודם.

יואב קיש: חד וחלק רואים שינוי.

יואב קיש: אני רוצה לדבר על נושא הבעירות והשריפות בשטח.

יואב קיש: במקום שאתה מתאר אני רואה כן פעילות של לפחות לכבות את הנזק, מה שאתה הזכרת, פעילות שקורית וצריכה לקרות בכל הגזרות בצורה משותפת.

יואב קיש: זו משימה אחת שקורית.

יואב קיש: משימה שנייה שאתה תיארת - עידוד של כל האוכלוסייה ללכת לכיוון של הטמנה תקינה, לא מהלך של שריפות.

קריאה: של פסולת ביתית.

קריאה: הוא לא מדבר על שריפות פיראטיות.

יואב קיש: אני אגיד לך איפה הבעיה שלי כרגע - על זה אין לנו עוד פתרון - והיא איך לעצור את המדליקים.

שלומי לנגר: יש פתרון.

יואב קיש: אני אומר מבחינתו.

שלומי לנגר: הוא שכח.

שלומי לנגר: הוא ישב אצלי במשרד שלשום.

יואב קיש: הוא לא במשחק.

יואב קיש: לא שמעתי מאף אחד על אכיפה ומניעה כדי שלא יהיה אינטרס לבוא ולהדליק.

יואב קיש: זו השאלה שאני רוצה לשאול.

יואב קיש: בוא תיתן לי התייחסות לזה.

בני אלבז: אין ספק שאין לנו סמכויות בשטחי B ובשטחי A בנוגע לשריפות, אבל אני יכול להגיד לך שבשטחי C הפעילות נעשית באופן שוטף ויום יומי.

קריאה: זה לא נכון.

שלומי לנגר: בני, אתה שכחת שראש המינהל הנחה את הרמת"ק ללכת למוכתרים בכפרים, לדבר איתם.

שלומי לנגר: על זה הוא מדבר.

שלומי לנגר: זאת המניעה.

יואב קיש: זה חינוך.

יואב קיש: המניעה זה לתפוס את מי שהדליק.

יואב קיש: אני רוצה לעבור לשמוע את הגופים האזרחיים שנמצאים פה ופעילים נוספים.

יואב קיש: איגוד ערים לאיכות הסביבה.

יואב קיש: יצחק מאיר, בבקשה.

יצחק מאיר: כמו שהבנתם, צריכים להבחין בין שריפות של פסולת שלצערנו יש גם ממערב לקו הירוק.

יצחק מאיר: אני מתייחס כרגע לשריפות שלדעתי החיסול שלהן הוא בעיתי יותר מהרבה בחינות – הגיאו-פוליטי וכו'.

יצחק מאיר: אנחנו מעדכנים את המפה.

יצחק מאיר: כפי שאתם רואים, מעל 48 אתרים, פחות או יותר, הם אתרים קבועים שיש בהם שריפות.

יואב קיש: באיזה שטחים, C, A.

יואב קיש: B131313?

יצחק מאיר: אין פה A, B ו-C.

יצחק מאיר: רובם באזורי B.

שימי אליאל: הרבה C.

יואב קיש: יש הרבה C?

שימי אליאל: הקו המערבי זה טירה.

יואב קיש: הקו המערבי נראה לי C, מה שקרוב לקו התפר.

שימי אליאל: זה קו התפר.

שימי אליאל: טיבה, טירה, עד מכבים-רעות.

יצחק מאיר: אנחנו מנסים לעדכן כל הזמן את הרשימה, את המיפוי של האתרים האלה.

יצחק מאיר: למרות מה שאמר בני כאן, זה הולך ומתגבר, זאת אומרת, הפעולות שנעשו, כפי שהוא מציין בהצלחה, לא משיגות בכלל את כמות הבעירה ההולכת וגדלה ביהודה ושומרון.

יצחק מאיר: אנחנו עבדנו על תכנית אב.

דב חנין: יש לך הסבר לריכוזים?

דב חנין: יש אזורים שיש בהם ריכוזים מאוד גדולים של שריפות.

שרן השכל: יש לך את אזור קלקיליה.

שימי אליאל: אני מעריך שזה לא איסוף מדעי.

יצחק מאיר: מי שמכיר את יהודה ושומרון יודע שאין כמעט כפר שאין על ידו מזבלה, וזה מהרבה סיבות - מהקושי שלהם וכו' וכו'.

יצחק מאיר: אני לא רוצה להגיד שזו תוצאה תרבותית, אבל הפתרונות הנוחים לבעיית הפסולת היא אחת לכמה ימים להדליק את המזבלה.

יצחק מאיר: אנחנו לא תמיד מצליחים לעקוב, זאת אומרת, זה קורה, זה לא תמיד יום יןמי.

יצחק מאיר: זה בוער לפעמים שבועיים רצופים.

יצחק מאיר: אי אפשר לכבות את זה עם מים.

יצחק מאיר: הדרך לכבות את זה היא עם טרקטורים, חול ואדמה.

יצחק מאיר: אין גורם אמיתי שנכנס לאזור B.

יצחק מאיר: עם הרבה רצון טוב של יחידת הפיקוח, אם זה צריך לעבור דרך כפר פלסטיני, זה דורש חטיבה, זה דורש אישורי שר הביטחון.

יצחק מאיר: בדרך כלל לא מתעסקים עם זה.

יצחק מאיר: יש כאלה שהם ממש קבועים, כבר מספר שנים.

יצחק מאיר: אנחנו הכנו עבור המשרד להגנת הסביבה תכנית אב שמתייחסת ספציפית, כולל עלויות וכולל דרגת חשיבות, כי אני יודע שאי אפשר לטפל בכל הבעיות בבת אחת.

יצחק מאיר: יהיה קשה כרגע לעבור על התכנית, אבל התכנית הזאת מדברת על הקצאת הסכומים, על שיתוף פעולה בין הגורמים השונים, ועל והקמת מתקנים אזוריים לטיפול בפסולת.

יצחק מאיר: מה שמוביל קמ"ט איכות הסביבה בני אלבז, העברת הפסולת בטריילרים לאורך מאות קילומטרים לצפון השומרון או לאזור יהודה, זה לא פתרון שבתקציבים שיש לפלסטינים הם יכולים לעמוד.

יצחק מאיר: היום צריך להקים מתקנים מקומיים.

יצחק מאיר: הכנו תכנית, היא מוגשת לשר להגנת הסביבה.

יואב קיש: נשמע עוד מעט גם את המשרד.

יואב קיש: יובל לוי, מועצת העיר כפר סבא.

יובל לוי: תודה, אדוני היושב-ראש.

יובל לוי: אני כחבר מועצה, כחבר ועדה לאיכות הסביבה מגיע הביתה ואצלי בסלון יש מכשיר אינהלציה קבוע שפתוח.

יובל לוי: הבן שלי סובל מאסתמה, הוא לא יכול לנשום.

יובל לוי: אני צריך להסביר לו שרק היום דיברנו בוועדה על כך שאין סמכויות מוגדרות לגופי האכיפה, לגופי איכות הסביבה כשהם מגיעים למצב שהם מזהים שריפה, כשהם מגיעים לשריפה בקו הירוק.

יובל לוי: אנחנו גרים במזרח העיר.

יובל לוי: יש אפשרות לעצור מישהו, להביא מישהו לדין, לעצור את השריפה.

יובל לוי: כשאנחנו שואלים את כל הגופים מה עושים, הם אומרים: הסמכויות שלנו לא מאפשרות לנו פעולה.

יובל לוי: גופי השלטון, גופי האכיפה מונעים על ידי סמכויות מוגדרות.

יובל לוי: כשהסמכויות לא הוגדרו, הם מנועים מלפעול.

יובל לוי: הם יכולים להגיד: אנחנו הגענו, ראינו, לא יכולנו לעשות כלום.

יובל לוי: זאת תשובה שאנחנו מקבלים בפרוטוקולים בוועדה.

יובל לוי: כשאני פונה למחוקק, הציפיה שלי שהמחוקק שיוצא עם חוק חדש יגדיר גם את התקנות וגם את הגופים שיוסמכו.

יואב קיש: את התקנות המשרד מגדיר.

יובל לוי: אבל כשזה יגיע, שזאת תהיה חבילה אחת שתצא לשטח, שלא נחכה עכשיו שנים להגדרות ולתקנות.

יובל לוי: שייצא סיור מוסמך מהגופים הטובים שנמצאים כאן, מגופי איכות הסביבה האזוריים שיושבים איתנו.

יובל לוי: שייצא גוף אחד שיש לו סמכויות שיטור מוגדרות.

יובל לוי: הוא יכול לעצור אנשים ולהגיד: זה לא עובר לגוף אחד או לגוף אחר.

יובל לוי: כשמישהו מגיע מהשטח ומזהה הפרת חוק, וזה יוגדר כהפרת חוק, תהיה לו את הסמכות.

יובל לוי: אנחנו פונים אליכם בבקשה.

יובל לוי: אני צריך שנצא מפה עם הגדרה של תקנות, שיהיה גוף שאני יכול להרים אליו טלפון ולהגיד לו: אדוני, יש לך סמכות לא רק בתוך כפר סבא, מחוץ לכפר סבא או בדרום השרון, אלא בכל האזור, אבל כשאני מרים אליך טלפון אני יודע שהגעתי ל-one stop shop.

יואב קיש: קודם כל, ראית שיש מורכבות בתוך הקו הירוק ובשטחי C, B ו-A.

יואב קיש: העניין הזה מורכב.

יואב קיש: בוודאי שבמקומות שבהם מדינת ישראל יכולה לפעול בחופשיות צריך שלא תהיה את הבעיה הזאת, אני מסכים איתך במאה אחוז בעניין הזה.

יניב בלייכר: כולנו נחנקים משני עברי הקו הירוק.

קריאה: הם הקימו עמותה חדשה.

שרן השכל: זה לא רק כפר סבא, זה גם כל הערים והיישובים מהאזור.

יניב בלייכר: אני רוצה לפתוח בשני נתונים קטנים.

יניב בלייכר: הראשון - במדינת ישראל, על פי נתוני המשרד להגנת הסביבה, מתים כ-2,200 איש בשנה מזיהום אוויר.

יניב בלייכר: הנתון השני, גם הוא מהמשרד להגנת הסביבה, מה שנקרא PM2.5, שזה חלקיקים נשימים עדינים.

יניב בלייכר: שריפות פסולת זה הגורם מספר אחד בישראל לפליטת החלקיקים האלה.

יניב בלייכר: 38 אחוז מהחלקיקים זה יותר מתחבורה ותעשייה ביחד.

יואב קיש: זה נתון שלא הכרתי.

יואב קיש: אתה אומר לי שזיהום האוויר - -

יניב בלייכר: זה נתוני המשרד להגנת הסביבה, מה שאנחנו רואים כשריפות בשטחים פתוחים.

אלון זסק: יש פרמטרים שבהם הנתונים של שריפות בשטחים פתוחים יותר גבוהים מתעשייה, פרמטרים ספציפיים.

יניב בלייכר: אפשר להגיד שיש בזה 12 אחוז חומר מסרטן באופן ודאי.

יניב בלייכר: הבעיה של שריפות הפסולת היא לא בעיה מסובכת, היא בעיה מורכבת, אבל היא בעיה קלה לפתרון.

יניב בלייכר: יש פה שמונה משרדי ממשלה שמעורבים, לכן אני אומר שהיא מורכבת.

יניב בלייכר: זה הגנת הסביבה, זה ביטחון, זה פנים, בריאות, ביטחון פנים, חקלאות, אוצר ומשפטים.

יניב בלייכר: הפתרונות הם פשוטים.

יניב בלייכר: אני לא אעבור עליהם.

יניב בלייכר: יש נייר עמדה שהצגנו.

יואב קיש: תגיד בקצרה, יש לך הזדמנות, זה הזמן.

יניב בלייכר: קודם כל, צריך להקים גוף אכיפה ייעודי לנושא שריפות פסולת שיטפל בנושא הזה ברמה הלאומית.

יניב בלייכר: זו בעיה לאומית.

יניב בלייכר: אנחנו פה מהשרון ומהשומרון.

יניב בלייכר: הבעיה מאוד קשה אצלנו, אבל זו בעיה ארצית.

יניב בלייכר: היחידה הזאת צריכה שיהיו לה סמכויות, תקציבים וכוח אדם.

יניב בלייכר: מעבר לקו הירוק צריך לתגבר את המינהל האזרחי ואת יחידת הפיקוח.

יניב בלייכר: צריך להדק את שיתוף הפעולה בין כל הגורמים משני עברי הקו הירוק, כולל הרשויות המקומיות שגם הן לא בתמונה, לפחות חלקן.

יניב בלייכר: חלק כן, אבל חלק גדול מהרשויות המקומיות לא מבצעות - -

יובל לוי: הן בתמונה, אבל הן נעדרות סמכויות.

יניב בלייכר: יובל, חלק גדול מהרשויות המקומיות מתנערות מהנושא, אבל לא ניכנס לזה כרגע.

יניב בלייכר: צריך למנוע הובלה של פסולת לאתרים פיראטיים מעבר לקו הירוק.

יעל גרמן: שים לב להערה הזאת.

יואב קיש: הפסולת הזאת בסוף נשרפת, לא נטמנת.

יניב בלייכר: נכון.

יניב בלייכר: פסולת אלקטרונית, למשל, שמובלת מישראל לשטחים.

יעל כהן-פארן: צריך שיהיה איסור יותר חמור על העברת פסולת.

יעל כהן-פארן: גם היום אסור להעביר פסולת.

יניב בלייכר: לא אוכפים.

יעל כהן-פארן: אין אכיפה.

יעל כהן-פארן: היה אסור להעביר גזם, אבל אנחנו דאגנו פה - -

קריאה: זה בניגוד לדין הבינלאומי.

יניב בלייכר: יש היום בדיקה רק ב-15 אחוז מהמעברים.

יניב בלייכר: רק ב-15 אחוז מהמעברים, ככה נמסר לנו, מתבצעת בדיקה.

יניב בלייכר: הייתה לנו בעיה של המפחמות, אבל פתרו אותה.

יניב בלייכר: צריך לערב את הצבא באותו מתווה של המפחמות, לא צריך להמציא את הגלגל פה.

יניב בלייכר: אנחנו מבקשים הקמת יחידת מתנדבים במסגרת משטרת ישראל, או יחידת אכיפה.

יניב בלייכר: אנחנו האזרחים מוכנים להירתם גם בזה.

יניב בלייכר: זה לגבי האכיפה.

יניב בלייכר: לגבי טיפול בפסולת - צריך להקים מתקני קצה.

יניב בלייכר: אין מתקני קצה.

יניב בלייכר: צריך לפנות פסולת.

יניב בלייכר: יש רשויות מקומיות בישראל, בעיקר בישובים הערביים, שלא מפנות פסולת לתושבים.

יניב בלייכר: אם לי לא היו מפנים את הפסולת, כנראה שגם אני הייתי שורף.

עבד אל חכים חאג' יחיא: אין דבר כזה.

יניב בלייכר: אין דבר כזה שאין פינוי פסולת?

יואב קיש: נשמע.

עבד אל חכים חאג' יחיא: מפנים בכל הרשויות.

יניב בלייכר: אתה מכיר את טייבה.

עבד אל חכים חאג' יחיא: אני מכיר את כל האזור.

יניב בלייכר: שינויי חקיקה.

יניב בלייכר: אני לא אדבר יותר מידי על החוק שיעלה פה תיכף, אני רק אומר שאנחנו חושבים שצריך פה סעיף של הטלת אחריות על בעל הקרקע.

יניב בלייכר: זה סעיף שהיה בהצעה המקורית.

יניב בלייכר: יש תקדימים בחוק הישראלי, מה שמשרד המשפטים אומר שזה לא מידתי.

יניב בלייכר: אפשר לראות את התמונות האלו, תגידו לי אם זה מידתי או לא.

יניב בלייכר: אם היום אני לוקח רכב של מישהו ועושה עבירת תנועה, מחרימים לו את הרכב.

יניב בלייכר: פה זה אותו דבר.

יניב בלייכר: אני אגיד שצריך פה פעולות הסברה.

יניב בלייכר: צריך מנגנון של שיתוף פעולה עם הרשות הפלסטינית.

יניב בלייכר: כמו שיש שיתוף פעולה ביטחוני, כך צריך שיתוף פעולה סביבתי.

יניב בלייכר: נקודה מאוד חשובה, העלה את זה פה שלומי לנגר, ראש מועצת אורנית, לגבי תחנות הניטור ודיגומי קרקע שלא מתבצעים.

יניב בלייכר: תחנות הניטור לא רלוונטיות.

יניב בלייכר: משרד הבריאות לא אוסף נתונים על תחלואה.

יניב בלייכר: אי אפשר לנתח מגמות לאורך זמן - לא רפואיות ולא סביבתיות.

יניב בלייכר: אין רישום של כמות התלונות למוקדים, אין רישום של מספר השריפות לפי חתכים – זמן, מיקום.

יניב בלייכר: צריך, כמובן, לשקם את הקרקעות.

יניב בלייכר: אנחנו היינו לפני שנה בדיון בוועדה.

יניב בלייכר: אנחנו כבר שנה וחצי דנים עם הרשויות, בעיקר עם המשרד להגנת הסביבה.

יניב בלייכר: אני כן אשבח פה את המשרד להגנת הסביבה שעשה סוויץ' של 180 מעלות.

יניב בלייכר: אני לא אגיד שהכל מושלם, יש עוד כברת דרך ארוכה לעשות גם מבחינת המשרד להגנת הסביבה, אבל משרדי הממשלה האחרים לא נמצאים בתמונה.

יניב בלייכר: יש פה עוד שבעה משרדי ממשלה שהאחריות שלהם והחלק שלהם בסיפור הזה הוא לא פחות מזה של המשרד להגנת הסביבה.

יניב בלייכר: הם צריכים לעבוד כולם ביחד.

יניב בלייכר: צריך להקים ועדה בין משרדית.

יניב בלייכר: במה שקשור לוועדה הזאת אנחנו מבקשים, אדוני היושב-ראש, שתוקם ועדת משנה שתתכנס, ועדת משנה של ועדת הפנים והגנת הסביבה, שתתכנס באופן סדיר ותדון בנושא הזה, תהיה dedicated רק לנושא הזה של השריפות.

יניב בלייכר: תודה רבה.

יואב קיש: חברת הכנסת גרמן, מה שהוא העלה לגבי הנושא של ועדת משנה, אני אדבר איתך על זה אחר כך.

יואב קיש: אני מניח שתרצי אולי להוביל את זה.

יעל גרמן: אני מאוד אשמח.

ניר ברטל: שלום, שמי ניר ברטל, תושב אורנית.

ניר ברטל: היא מככבת בתמונות שרצות במצגת.

ניר ברטל: אני חושב שהדרך הכי טובה לכבות שריפות היא פשוט למנוע את פריצתן.

ניר ברטל: שיתופי הפעולה שהועלו פה באות ואומרות: בואו נחכה שתהיה שריפה, התושב ידווח, נשלח ג'יפ או כבאית שיכבו אותה, ככה נטפל בזה.

ניר ברטל: לא.

ניר ברטל: אנחנו צריכים לשאול את עצמנו, למה יש את השריפות האלו, מה מקור השריפות האלו.

ניר ברטל: יש שני מקורות לשריפות האלו.

ניר ברטל: אחד, הפסולת הפלסטינית שבני אלבז דיבר עליה.

ניר ברטל: יש עוד דבר שנעלם פה מהדיון.

ניר ברטל: יש הרבה מאוד משאיות שבאות משטחי מדינת ישראל, עוברות את קו הירוק, שופכות שם את הפסולת, כאשר שם מישהו שורף אותה כי זה כנראה יותר זול מלהביא אותה להטמנה או להתמודד עם הפסולת האלקטרונית.

ניר ברטל: יכול להיות אפילו שלוקחים את הברזלים שנשארו אחרי השריפה, מוכרים ועושים מזה כסף.

ניר ברטל: אנחנו לא יודעים מה היקף התופעה, אבל יש כאלה שסבורים שזה מגיע ל-1,000 משאיות ביום.

ניר ברטל: אם בני אמר שתפסו 750 - -

שימי אליאל: הוא מדבר על כל איו"ש.

ניר ברטל: בכל איו"ש זו טיפה בים.

ניר ברטל: מה קרה פתאום שנוצרו כל כך הרבה שריפות בשנתיים-שלוש השנים האחרונות?

ניר ברטל: מאיפה בא כל חומר הבעירה?

ניר ברטל: אורנית מוקפת בכפרים קטנים שלא מסוגלים לייצר את כמות הפסולת שנשרפת.

ניר ברטל: הפסולת שנשרפת מסביב לאורנית מגיע למקומות אחרים.

ניר ברטל: את זה צריך לעצור לפני שהם חוצים את הקו הירוק.

ניר ברטל: יחידת דוד חייבת להתחזק.

ניר ברטל: שתי נקודות אחרונות.

ניר ברטל: הוועדה הזאת, או ועדת המשנה שתקימו, חייבת לקבל דיווח פעם בחודש מהמשרד להגנת הסביבה וממשרדים אחרים על כמות השריפות שתושבים דיווחו, על כמות המשאיות שנעצרו, ומה נעשה בכל שריפה.

ניר ברטל: עד שהתושבים לא ידעו את זה לא יקרה כלום.

ניר ברטל: אני מאוד מסכים עם יניב מ"אוויר נקי" לגבי שיתוף פעולה בין משרדי - ביטחון, איכות סביבה, פנים, אוצר שיתקצב את זה, אחרת לא עשינו שם דבר.

יואב קיש: אני רוצה לעשות רגע הפסקה ולשמוע את המשרד להגנת הסביבה.

יואב קיש: אלון, סמנכ"ל, התייחסותך לכל מה ששמענו.

אלון זסק: צהריים טובים לכולם.

אלון זסק: הנושא הזה הוא נושא ידוע, מטופל על ידי המשרד.

אלון זסק: אני לא אלאה אתכם.

אלון זסק: גם הזכירו את נושא המפחמות קודם.

אלון זסק: זה אחד מהנושאים המהותיים בתכנית העבודה.

אלון זסק: בערך שליש מהתקציבים התוספתיים של המשרד אמור להיות מוקצה לנושא הזה של שריפות בשטחים פתוחים.

אלון זסק: בשביל לייצר עבודה סדורה על מנת למגר את התופעה אנחנו צריכים לעשות תכנית כוללת.

אלון זסק: דיברו קודם על הנושא של שריפות אל מול מניעה.

אלון זסק: הנושא של המניעה חשוב מעין כמותו.

אלון זסק: בשבילו צריך לא רק את העבודה שלנו, גם את העבודה של משרדי הממשלה הנוספים, בראש וראשונה את משרד הביטחון.

אלון זסק: לעניין הספציפי של השריפות.

אלון זסק: יש הבדל אם שריפה דולקת יומיים, 8 שעות או שעתיים.

אלון זסק: גם בנושא הזה כבר הלכנו למהלך כולל של שיתוף פעולה והסדרת נוהל מסודר, נהלי עבודה מסודרים עם כב"ה.

אלון זסק: אפשר גם לציין לשבח את כב"ה שעוד לפני שגמרנו את נהלי העבודה הסדורים הם כבר הטמיעו את המדיניות הזאת, הם מגיעים הרבה יותר מהר לאירועים, פועלים הרבה יותר מהר בשטח על מנת לטפל ולהפחית עד כמה שניתן.

אלון זסק: לגבי התכנית עצמה - אנחנו הולכים להתמקד בשני טווחי זמן.

אלון זסק: טווח זמן אחד הוא מיידי.

אלון זסק: התחלנו אותו כבר בספטמבר במבצע פיקוח ואכיפה, אחרי זה במבצע שני שהתחיל ב-4 בדצמבר.

אלון זסק: מנהל המשטרה הירוקה, יוסי, שיושב לימיני, אולי יסביר על זה קצת מעבר לזה.

אלון זסק: הדבר הנוסף הוא תהליך יותר סדור, יותר מורכב, של הקמת מערך סדור של מודיעין, של פיקוח משמעותי בשטח, של מניעה של אותן שריפות.

אלון זסק: אם אין ערימות - לא תהיינה שריפות.

אלון זסק: אנחנו צריכים לראות איפה אנחנו נדרשים להשלמת חקיקה.

יואב קיש: מה ההתייחסות שלכם להצעת החוק שיש פה היום?

אלון זסק: אנחנו מתואמים לחלוטין.

יואב קיש: עם הוועדה ועם המציעה?

אלון זסק: כן.

יואב קיש: אני שמח לשמוע.

אלון זסק: אנחנו גם זיהינו פער בנושא של פסולת חקלאית.

אלון זסק: אם אתה קצת מנתח יותר, אז זיהינו פער חקיקתי גם בתחום הזה שאנחנו פועלים להשלים אותו בחקיקה.

יואב קיש: למה לא בחוק הזה?

אלון זסק: קצת יותר מורכב, זה חוק ראשי.

אלון זסק: אנחנו הולכים על תקנות במסגרת חוק אוויר נקי.

אלון זסק: אפשר להסביר ולפרט אחרי זה את הנושא.

אלון זסק: צריך לסגור גם את הפערים האלה, על מנת שכל סוגי הפסולת - - כמו שבמפחמות הלכנו על רישיונות לגריטה ורישיונות להובלה, כך גם פה עשינו ניתוח סדור של הדברים.

אלון זסק: את הפער בנושא הספציפי של הפסולת החקלאית אנחנו הולכים להשלים בעתיד הקרוב.

יואב קיש: מה עם פסולת, מה שאמרו פה מתכת, אלקטרוניקה, דברים כאלה?

יואב קיש: אתה מזהה מוטיב כלכלי של משאיות שחוברות לקו הירוק בשריפה, לאו דווקא בגזם?

אלון זסק: אז אל"ף, לגבי זה יש חקיקה ייעודית של חוק ציוד אלקטרוני שצריך להוציא מהכוח אל הפועל ולפעול להטמעה שלו.

אלון זסק: כמו שאמרת, ובצדק, חקיקה היא דבר מאוד מאוד חשוב.

אלון זסק: כשאני מסיים פה בוועדת הפנים, אני אומר ללירון וללאה: עכשיו אני צריך ללכת ולהמשיך לעבוד כדי ליישם את זה.

יואב קיש: ברור, רק התחלנו.

אלון זסק: רק התחלנו.

אלון זסק: אנחנו נמצאים גם שם.

אלון זסק: לגבי כל הנושא של מעברים, אין ספק שיש פעילות ברוכה.

אלון זסק: היא אפילו עוד תוגבר.

אלון זסק: יחידת דוד אל מול קמ"ט איכות סביבה נותנת שם את המענה.

אלון זסק: אנחנו הולכים להרחיב משמעותית את יכולות הפיקוח שלנו באותם שטחים.

אלון זסק: גם בשרון.

אלון זסק: דרך אגב, פה כרגע יש שרון ושומרון.

אלון זסק: אני לא אגיד שהבעיה בצפון פחותה או לא פחותה כי אנחנו לא מתחרים מי מקבל זיהום אויר יותר גדול, אבל גם שם אנחנו הולכים להרחיב את הפיקוח בצורה כזאת שאנחנו נדע ונגיע לערימות איך שהן מגיעות, עוד לפני שהן בוערות.

יואב קיש: זאת המטרה.

יואב קיש: זו בהחלט המטרה – להגיע לערימות, לעצור אותן לפני, לא בשריפה.

יעל כהן-פארן: בזה אתה מתייחס לתוספת התקציבית של ה-50 מיליון או משהו כזה?

אלון זסק: נכון.

יעל כהן-פארן: וזה יוסיף לך תקנים נוסף לתקנים האלה, או שאתה לוקח אותם, את הפקחים, ממקומות אחרים?

אלון זסק: אחרי זה יתייחס לזה אולי מנהל המשטרה.

אלון זסק: כרגע יש הסטה מאוד משמעותית של כוחות פיקוח מהמשטרה הירוקה, ממחוזות המשרד וממטה המשרד לטובת הנושא.

אלון זסק: בנוסף לזה, במסגרת אותו תקציב אנחנו כבר עכשיו נערכים להעסקת פקחים נוספים ברשות הטבע והגנים.

יואב קיש: עמותת "אזרחים למען הסביבה".

יואב קיש: אני אבקש שתתייחסי, כמו כשכתוב לי פה, לטיפול בבעיות הפסולת בישובים הערביים.

ג'מילה הרדל ואכים: קודם כל, נקודה אחת לגבי השריפות בשטחים שמעבר לקו הירוק.

ג'מילה הרדל ואכים: לפי הנתונים הקיימים, יש לפחות 15 אתרים גדולים ומוסדרים שבהם מתבצע טיפול בפסולת ישראלית.

יואב קיש: כשאת אומרת "מוסדרים", את מדברת על הטמנה או על שריפה?

יואב קיש: שריפה זה לא מוסדר.

ג'מילה הרדל ואכים: זה כמה סוגים של טיפול.

ג'מילה הרדל ואכים: ישראל מעבירה פסולת לשם, לאתרים, כאשר חלקם מטפלים באמצעות גריסה, גריטה וכל מיני סוגים.

יואב קיש: זה מה שרציתי להבין.

יואב קיש: כשאת אומרת "מוסדר", הכוונה היא שיש אישור, שהוא לא פוגע באיכות הסביבה.

קריאה: לא פיראטי.

יואב קיש: לא פיראטי, לא שריפה.

ג'מילה הרדל ואכים: אם רצית להחיל את חוק אוויר נקי שם, ההתנגדות תהיה דווקא מהמדינה, מהממשלה.

יואב קיש: את אומרת לי שהממשלה מנצלת את זה שחוק אוויר נקי לא קורה ביהודה ושומרון, שהיא פועלת בצורה שהיא לא הייתה יכולה לפעול בתוך הקו הירוק, כאשר היא פוגעת באיכות הסביבה באופן מודע בעניין הזה.

ג'מילה הרדל ואכים: כן, בין היתר.

יואב קיש: המשרד להגנת הסביבה מכיר את זה?

יואב קיש: אמרת פה אמירה מאוד קשה.

יואב קיש: הגנת הסביבה, אתם מכירים את זה?

בני אלבז: אני מטפל בזה.

בני אלבז: האתרים ביהודה ושומרון, אתרי הקומפוסט שהיא מתכוונת, מקבלים רישיון עסק ועומדים בתנאים של המשרד להגנת הסביבה.

בני אלבז: הם תחת פיקוח שלי ושל המשרד.

יואב קיש: אני מבקש שם של מקום מסוים שאת מכירה שהעסק בו הוא לא פיראטי, הוא כאילו מוסדר.

יואב קיש: השתמשת במילה "מוסדר".

יואב קיש: אני חושב שלא ראוי להשתמש במילה "מוסדר".

ג'מילה הרדל ואכים: המילה לא נכונה.

ג'מילה הרדל ואכים: הם לא מוסדרים.

יואב קיש: אתר שאליו מדינת ישראל שולחת פסולת באופן מודע.

יואב קיש: בכיוון הזה זה באמת מוסדר.

יואב קיש: הפעילות שמתבצעת בו פוגעת באיכות הסביבה, לא עומדת בנהלים שאנחנו רוצים.

יואב קיש: תני לי שם של מקום.

יואב קיש: אני מבקש לשמוע מבני התייחסות למקום הזה.

ג'מילה הרדל ואכים: אין לי שמות של מקומות.

ג'מילה הרדל ואכים: יש דוח מלא, מפורט שפרסם ארגון "בצלם" לפני כמה חודשים.

ג'מילה הרדל ואכים: יש שם רשימה מפורטת.

יואב קיש: בלי שם של מקום קשה לי להתייחס, את מבינה?

יואב קיש: אני רוצה פרקטית.

ג'מילה הרדל ואכים: אני אשלח במייל.

יואב קיש: אם באמת העסק הזה קורה.

יואב קיש: אומר בני: "סליחה, לפי מיטב ידיעתי לא כך הדבר, כל משאית פסולת מוסדרת שיוצאת ממדינת ישראל ונכנסת ליהודה ושומרון עוברת הליך מוסכם על המשרד להגנת הסביבה.

בני אלבז: למי שאין אני מחרים את המשאית.

יואב קיש: מכיוון שלא נפתור את הדיון הזה כרגע, תעבירי לי רשימה מסודרת.

יואב קיש: בני, תיתן תשובות על הדברים האלה.

יואב קיש: הלאה בבקשה.

ג'מילה הרדל ואכים: הדרך האופטימלית לטפל בבעיה , כמו שאמרת, היא למנוע את השריפות.

ג'מילה הרדל ואכים: למנוע את השריפות זה לא בהכרח רק על ידי הרתעה וחיזוק האכיפה, אלא על ידי זה שמוצאים פתרונות לכל הסוגים של הפסולת.

ג'מילה הרדל ואכים: ברוב הישובים הערביים היום, וזה לא סוד, אין פתרונות לרוב הסוגים של הפסולת.

ג'מילה הרדל ואכים: יש איסוף כמעט סדיר של הפסולת הביתית, הפסולת הרטובה, אבל לרוב סוגי הפסולת אין טיפול.

ג'מילה הרדל ואכים: רוב התושבים לא מוצאים איפה להשליך את הפסולת הזאת, כאשר מן הסתם זה מגיע לאתרים פיראטיים, שם זה נשרף.

יואב קיש: את מדברת על יישובים ערבים ישראליים?

ג'מילה הרדל ואכים: בתוך הקו הירוק.

ג'מילה הרדל ואכים: הבעיה השנייה היא כל מערך ההתקשרויות של הרשויות המקומיות האלו עם הקבלנים.

ג'מילה הרדל ואכים: לקבלנים מאוד זול לקחת את הפסולת, לאסוף אותה.

ג'מילה הרדל ואכים: למרות שהם מקבלים מספיק כסף כדי להטמין אותה, הם הולכים ומפנים אותה לאתרים פיראטים, שם היא נשרפת.

ג'מילה הרדל ואכים: איך המשרד להגנת הסביבה לא מטפל כשהוא הגוף האחראי שאמור לטפל בבעיות האלה באופן עקבי?

ג'מילה הרדל ואכים: ב-2014 הוא התחיל בתכנית גדולה שנקראת "סביבה שווה", שהמטרה שלה הייתה לטפל בבעיות פסולת ביישובים הערביים.

ג'מילה הרדל ואכים: אני אישית שמתי לב שדווקא בתקופה הזאת של היישום של התכנית בעיות הפסולת ביישובים לא פחתו אלא החמירו.

ג'מילה הרדל ואכים: כשהלכתי ובדקתי והצלבתי נתונים עם רשות הכבאות, גיליתי שדווקא בתקופה של היישום, שזה מ-2015 עד 2017, מספר השריפות שדיווחה עליהן רשות הכבאות עלה ב-15 אחוז בכל הארץ, ב-40 אחוז ספציפית באזור השרון והמשולש.

ג'מילה הרדל ואכים: זה היה כל כך מוזר.

ג'מילה הרדל ואכים: אז בדקתי והסתבר שרוב התכנית לא נוצלה על ידי הרשויות המקומיות הערביות.

ג'מילה הרדל ואכים: רוב התקציבים עדיין נמצאים במשרד להגנת הסביבה.

ג'מילה הרדל ואכים: התוקף היה אמור להיות עד סוף 2017.

ג'מילה הרדל ואכים: עכשיו זה הוארך בעוד שנה נוספת.

יעל גרמן: צריך מצ'ינג?

ג'מילה הרדל ואכים: לא, זאת לא תכנית שדורשת מצ'ינג.

ג'מילה הרדל ואכים: הבעיה היא שהמשרד להגנת הסביבה יוצא בכל מיני תכניות שהן לא מותאמות.

ג'מילה הרדל ואכים: זה לא נעשה בתיאום עם הרשויות המקומיות הערביות.

ג'מילה הרדל ואכים: אין שם מספיק כוח אדם או אנשים שיכולים בכלל להוציא לפועל את התכניות האלו, לכן התקציבים נשארים בממשלה, במשרד האוצר, הם לא מוצאים משם.

מרים יעקביאן: קודם כל, מאוד לא נוח לבוא עם הילדים לכנסת.

מרים יעקביאן: אני מגיעה עם הילדים, כי אני רוצה שתראו מי בעצם סובל הכי הרבה מכל העשן הסמיך, הרעיל והמסריח שאותו אנחנו נושמים 24 שעות ביממה, 7 ימים בשבוע.

מרים יעקביאן: אנחנו בצופים סובלים מהצד המערבי, מכיוון קלקיליה.

מרים יעקביאן: בלילה אנחנו סובלים מהמזרח, מכיוון השומרון.

מרים יעקביאן: כפר סבא סובלים לפי כיווני אוויר, איפה שהרוח הולכת.

מרים יעקביאן: זה לא נשאר אצלנו.

מרים יעקביאן: המצב אצלנו חמור מאוד, אי אפשר לפתוח חלונות, אנחנו עם חלונות סגורים.

מרים יעקביאן: אחוז קשיי הנשימה והאסתמה אצלנו ביישוב הוא מטורף.

מרים יעקביאן: אני יודעת, גם שאלתי שכנים.

מרים יעקביאן: כמעט ואין בית שאין בו ילד עם קשיי נשימה ואסתמה.

מרים יעקביאן: המצב הוא קטסטרופה.

מרים יעקביאן: לא יכול להיות שבתור תושבי מדינת ישראל אנחנו צריכים לחיות בתוך הדבר הזה, בתוך עננת עשן מסריחה.

מרים יעקביאן: היא מזיקה לא רק לנו, גם למבוגרים.

מרים יעקביאן: לוקח כמה שנים לראות, אבל כמו שיניב אמר, אחרי כמה שנים אנשים מתים מזה.

מרים יעקביאן: אלפים.

מרים יעקביאן: אתה לא יודע מה אתה נושם, אף אחד לא רוצה לדעת.

מרים יעקביאן: תראה, אנחנו חיים בתוך מדינה קטנה מאוד, מאוד מאוד צפופה.

מרים יעקביאן: אסור שתהיה סובלנות לדבר הזה.

מרים יעקביאן: כולנו נושמים את זה, אם זה ערבים, יהודים, כולם.

יואב קיש: לגבי הצעת החוק.

יואב קיש: מכיוון שזו קריאה ראשונה ואני חושב שיש פה מסר מאוד חשוב גם לציבור, אני כן רוצה שאנחנו נצביע היום לקריאה ראשונה.

יואב קיש: גם אם יהיו קצת חילוקי דעות, נשאיר אותם לקריאה שנייה ושלישית.

יואב קיש: כרגע, אני מבין, גם יש הסכמה עם המשרד להגנת הסביבה, שהוא הכי רלוונטי בעניין הזה.

יואב קיש: אני כן רוצה לקדם ולהעביר מסר לציבור.

יעל גרמן: אני בכל זאת רק רוצה להעלות לפחות נושא אחד.

יואב קיש: אני רק רוצה לסכם את הדיון, את החלק הראשון שעשינו פה.

יואב קיש: אני רוצה להודות לכל ראשי הרשויות שהגיעו לכאן לייצג את הבעיה הכואבת הזאת, לכל האזרחים והציבור שהגיע.

יואב קיש: אין ספק שזה אירוע שדורש פתרון.

יואב קיש: נושא המפחמות - הבעיה לא פחות חמורה.

יואב קיש: הצלחנו לטפל בה משמעותית, להקטין אותה, אבל בנושא השריפות הכלליות, שריפות הגזם, כל הדברים האלה, הזרוע נטויה, אנחנו לא שם.

יואב קיש: צריכים לעשות הרבה מאוד עבודה.

יואב קיש: חלק מזה זה חקיקה.

יואב קיש: צריך להתייחס לשני דברים.

יואב קיש: אחד, כל הנושא של יהודה ושומרון.

יואב קיש: פה אני חייב רגע להגיד, כי היה פה דיון שהיה טיפה פוליטי סוער.

יואב קיש: מה לעשות, התפיסה שלי היא שיהודה ושומרון זה חלק ממדינת ישראל.

עבד אל חכים חאג' יחיא: הממשלה שלך עוד לא העזה לספח, אז למה הסיפוח עכשיו?

יואב קיש: נכון.

יואב קיש: חבר הכנסת חאג' יחיא, אני יודע שאתה לא אוהב לשמוע את זה, אבל מה לעשות, אני אומר לך את תפיסתי.

יואב קיש: עכשיו, כשזה נוגע לאיכות סביבה ולאוויר שנושמים, זה לא מבחין אם יש קו ירוק או אין קו ירוק, מה לעשות.

עבד אל חכים חאג' יחיא: צו אלוף יפתור את הבעיה הזאת.

יואב קיש: זה לא מבחין.

יואב קיש: אני אומר לך, אנחנו בעניין הזה נטפל גם בחקיקה, גם בהתנהלות, גם בכל ההסתכלות, כדי שהבעיה תיפתר הכי מהר שאפשר, כמו שביקשתי מעורכת הדין שתגיש את הדברים ואנחנו נטפל.

יואב קיש: אני לא מוכן לקבל התנהלות, אם קיימת כזאת, שהמדינה מנסה בעצמה לנצל איזו שהיא פרצה.

יואב קיש: שמחתי לשמוע שהמינהל אומר בצורה הכי ברורה שלא כך המצב.

יואב קיש: אנחנו נבחן את זה לעומק.

יואב קיש: זה נושא אחד.

יואב קיש: נושא שני בעייתי, השריפות עצמן ביהודה ושומרון, בעיקר ב-A ו-B שהמורכבות שם קשה.

יואב קיש: ב-C, אני חושב, יש לנו יותר יכולות לטפל.

יואב קיש: זה נובע מבעיות של תשתיות.

יואב קיש: כמו שאמרת פה על השריפות שבוערות לפעמים גם שבועיים, הדברים האלה פוגעים גם בפלסטינים, גם ביהודים.

יואב קיש: עוד פעם, אין פה אבחנה אם יש קו ירוק או אין קו ירוק, אנחנו צריכים להבין את זה.

יואב קיש: שיתוף הפעולה בעניין הזה מאוד חשוב, צריך לשים עליו דגש.

יואב קיש: גם שיתוף הפעולה שלנו פה, בין אם משרד הביטחון, המשרד להגנת הסביבה, משרד הבריאות - -

קריאה: משרד הביטחון לא בתמונה, דרך אגב.

יואב קיש: אני בהחלט שוקל וחושב להקים ועדת משנה בעניין הזה.

יואב קיש: אני אנהל דיון פנימי.

יואב קיש: אנחנו נעשה את זה, כי כן חשוב לי שהעסק יתקדם.

יואב קיש: הוועדה הזאת עסוקה בעוד הרבה מאוד דברים.

יואב קיש: אני כן רוצה שתהיה יכולת ביקורת, לשמוע ולצבוע מקרים.

יואב קיש: זה הכיוונים.

יואב קיש: זה הכיוון שאנחנו הולכים לנקוט בעניין הזה.

יואב קיש: אני רוצה רגע לעבור להקראה, אחרי זה חברת הכנסת גרמן, את תתייחסי.

יואב קיש: אני מבקש להקריא מהתחלה עד הסוף את ההצעה.

לירון אדלר מינקה: אני אקריא, אחר כך אני אתייחס בקצרה לכמה הערות שעלו.

לירון אדלר מינקה: הצעת חוק שמירת הניקיון (תיקון – איסור הבערת פסולת), התשע"ח-2018 תיקון סעיף 1 1.

לירון אדלר מינקה: בחוק שמירת הניקיון, התשמ"ד-1984 (להלן – החוק העיקרי), בסעיף 1, אחרי ההגדרה "גרוטות רכב" יבוא: "הבערה" – שריפה של פסולת באש פתוחה או בלתי מבוקרת, לרבות בכלי קיבול או במכל אצירה שאינם אטומים, למעט שריפת פסולת בתהליך מבוקר במיתקן המיועד לכך והמורשה לפי כל דין;" תיקון כותרת 2.

לירון אדלר מינקה: בחוק העיקרי, בכותרת פרק ב', בסופה יבוא "והבערת פסולת".

לירון אדלר מינקה: פרק ב' הוספת סעיף 3.

לירון אדלר מינקה: בחוק העיקרי, אחרי סעיף 2 יבוא: 2א "איסור הבערת 2א.

לירון אדלר מינקה: לא יבעיר אדם פסולת אלא אם היא אחת מאלה; פסולת בסעיף זה, "פסולת" –כהגדרתה בסעיף 1, לרבות פסולת בניין וגרוטות רכב.

לירון אדלר מינקה: הבערת גזם לצורך שימוש פרטי, לשם בישול, הסקה או פעילות פנאי, ובלבד שהיא עומדת בהוראות כל דין וכמות הגזם אינה עולה על הדרוש באופן סביר; הבערת גזם לפי רישיון או היתר שניתן לפי דין; הבערת פסולת לצרכי דת; אנחנו נוסיף גם פה שהיא בתנאי שהיא נעשית לפי דין, למשל הוראות של כבאות או דברים כאלה.

לירון אדלר מינקה: הבערת פסולת במסגרת הכשרה או אימון שעורכת הרשות הארצית לכבאות והצלה; הבערת פסולת העומדת בתנאים שקבע השר, באישור ועדת הפנים והגנת הסביבה של הכנסת, ובלבד שיבטיחו כי העברת פסולת כאמור לא תגרום לזיהום אוויר חזק או בלתי סביר כמשמעותו בחוק אויר נקי, התשס"ח-2008.

לירון אדלר מינקה: תיקון סעיף 13 4.

לירון אדלר מינקה: בסעיף 13(ב) לחוק העיקרי, אחרי פסקה (3) יבוא: "(3א) מבעיר פסולת בניגוד להוראות לפי סעיף 2א;".

לירון אדלר מינקה: עכשיו, רק לגבי כמה דברים שנאמרו.

לירון אדלר מינקה: לגבי הנושא של הובלת פסולת –מה שהכניסו במפחמות היה פיקוח מראש של ההובלה, זאת אומרת, דרישה לרישיון לאן מעבירים גזם.

לירון אדלר מינקה: לאיסור הובלה ללא רישיון היה עוד ערך מוסף.

לירון אדלר מינקה: איסור ההובלה לשם הבערה – בעצם יהיה קשה לאכוף את זה באופן נפרד, בגלל שההובלה היא לשם הבערה.

לירון אדלר מינקה: אם לא תהיה הבערה של פסולת, אז לא תוכל לאכוף.

לירון אדלר מינקה: אם יש הבערה של פסולת, הבן אדם שהוביל את הפסולת שותף לעבירה.

לירון אדלר מינקה: אם אנחנו מצליחים לתפוס את המוביל, כמובן שהוא יהיה שותף לעבירה.

לירון אדלר מינקה: אם אנחנו לא מצליחים לתפוס הובלת פסולת שהביאה לרמה של שריפה, לא נוכל לתפוס את הבן אדם הזה.

איציק ברוורמן: ואם הוא הוביל ללא כוונה שזה יישרף?

איציק ברוורמן: אתם טועים בגישה.

לירון אדלר מינקה: ככל שיש אסדרה, כמו שגם המשרד להגנת הסביבה אמר בנושאים אחרים, של העניין מראש, שכל הובלה של פסולת היא ברישיון, שרוצים לראות לאן מובילים, אז לפיקוח על ההובלה יש עוד ערך.

לירון אדלר מינקה: רק לכתוב הובלה לשם הבערה - במסגרת הזאת יהיה קשה לאכוף אותה כעבירה נפרדת.

לירון אדלר מינקה: אם יש שריפה שתפסת את המוביל שהוביל לשם את הפסולת, כמובן שהוא שותף לעבירה.

יעל גרמן: ואם תפסת אותו לפני השריפה?

לירון אדלר מינקה: אז אי אפשר, כי העבירה היא הובלה לשם שריפה.

לירון אדלר מינקה: אם לא הייתה שריפה, העבירה הזאת - -

איציק ברוורמן: מותר להוביל לא לשם שריפה?

יואב קיש: האם במצב שבו יש משאית מלאה בפסולת - אנחנו מדברים על השלב שאנחנו רוצים למנוע את השריפה של הפסולת, אנחנו לא רוצים לחכות לשריפה הבאה - החשיבה של הייעוץ המשפטי, כשאני מניח שזה גם נעשה עם המשרד, זה שגם אם יתפסו את אותו נהג, הוא יגיד: אני לא הולך לשרוף, אני מעביר עכשיו מפה לפה, ואז אתה לא יכול להוכיח כלום?

יואב קיש: זה כאילו הכיוון שאני מנסה להבין.

יעל גרמן: כששואלים אותו, הוא אומר: אני נוסע להבעיר.

יעל כהן-פארן: זו באמת בעיה.

יעל כהן-פארן: זה לא כמו עם הגזם, שזה היה משהו מאוד מצומצם.

יעל כהן-פארן: העניין הוא איך בכלל מפקחים על כל שינוע הפסולת בישראל.

יעל כהן-פארן: זה משהו הרבה יותר גדול.

יעל כהן-פארן: אנחנו לא נפתור אותו בחוק כאן, אבל זה האתגר שלנו.

יואב קיש: אני מסכים.

יואב קיש: אני גם מניח שחברת הכנסת גרמן הכניסה את זה בסעיף המקורי שלה.

יואב קיש: אני לא הולך לקבוע עכשיו עמדה.

יואב קיש: יכול להיות שבין קריאה ראשונה לשנייה ושלישית נמצא בנושא ההובלה פתרון יותר ראוי מאשר סתם להוציא את זה מהצעת החוק.

יואב קיש: אני מבין שהנושא מורכב, אני מבין שהוא יצטרך חשיבה נוספת.

יואב קיש: אני רוצה לקדם את הצעת החוק לקריאה ראשונה כשזה בחוץ, עם ההסתייגות שאני אומר כבר עכשיו לפרוטוקול – נבחן את הנושא היטב.

יעל גרמן: כל כך חשוב לי להבהיר ולשים, מה שנקרא, רגל בדלת, כדי שאחר כך נוכל לפתוח מטרייה.

יואב קיש: נכון, גם אני חושב ככה.

לירון אדלר מינקה: אם אפשר רק עוד שני דברים ככה לקראת קריאה שנייה ושלישית.

לירון אדלר מינקה: נשמע פה מכמה כיוונים העניין של האם האיסור הזה מתאים יותר לחוק שמירת הניקיון, או שהמעטפת היותר מתאימה היא חוק אוויר נקי.

לירון אדלר מינקה: שמענו כאן שהמשרד להגנת הסביבה עושה תקנות אחרות על פסולת בחוק אוויר נקי.

לירון אדלר מינקה: שריפת הפסולת מובילה בעיקר לזיהום אוויר.

לירון אדלר מינקה: זה יכול להיות גם פה וגם פה.

לירון אדלר מינקה: יש לזה היבטים לכאן ולכאן.

לירון אדלר מינקה: שוב, אנחנו לא רצינו לעכב, אנחנו מעבירים את זה ככה.

יואב קיש: ייתכן ובסוף נעביר את זה?

תמרה לב: למשרד המשפטים יש התנגדות לדבר.

לירון אדלר מינקה: ועוד הערה שאנחנו חשבנו שכדאי יהיה לבחון לקראת קריאה שנייה ושלישית.

לירון אדלר מינקה: שוב, הנושא הוא בחינה.

לירון אדלר מינקה: אנחנו לא אומרים כרגע עמדה חד משמעית לכאן או לכאן לגבי הנושא של הרחבת או בדיקה של מעגל האחראים בנושא של שריפת הפסולת.

לירון אדלר מינקה: זה גם מתקשר להובלה, זאת אומרת, לא רק השורף עצמו.

לירון אדלר מינקה: כאן זו הבעירה עצמה.

לירון אדלר מינקה: זה גם נושא שהוא מורכב משפטית.

יעל גרמן: חשוב מאוד שנדע שזה יעלה.

לירון אדלר מינקה: אנחנו חושבים שיש מקום לבחון אותו לקראת הקריאה והשנייה והשלישית, לראות איך אפשר לעשות.

יואב קיש: אני אומר כבר עכשיו, מכיוון שאני רואה חשיבות בהעברת מסר פנימה למשרדים השונים ולציבור שחשוב שהחוק יעבור בהקדם קריאה ראשונה, אז אני לא מעכב.

יואב קיש: מצד שני, אני אומר בצורה הכי ברורה, בין קריאה ראשונה לשנייה ושלישית אני אדון בעוד הרבה מאוד נושאים שייתכן שלא דנו בהם עדיין היום ונחליט שמן הראוי יהיה לדון בהם.

יואב קיש: מי שיחליט אז לטעון נושא חדש - זכותו, אבל בכל מקרה אני חושב שאנחנו כבר מאוחדים, אין פה עניין של קואליציה-אופוזיציה, הכל ענייני, לכן אני לא מודאג מהעניין הזה, זה לא מטריד אותי.

לירון אדלר מינקה: הערה אחרונה לגבי הנושא של איו"ש.

לירון אדלר מינקה: יש צו אלוף, הנורמה בו דווקא קבועה בצורה ברורה.

לירון אדלר מינקה: החוקים הרגילים שלנו פה קובעים את הנורמות מכל מיני כיוונים, לכן דרושה כאן הבהרה שנעשית עכשיו בהצעת החוק.

לירון אדלר מינקה: דווקא בצו אלוף - -

יואב קיש: יש הנחיה של היועץ המשפטי של הכנסת להגדיר לגבי כל חקיקה איך הולכים לממש אותה ביהודה ושומרון - האם באופן ישיר של הכנסת, האם דרך צו אלוף.

יואב קיש: בכל הדברים האלה אני מבקש לדון, ואנחנו נדון בהם לקראת קריאה שנייה ושלישית.

יעל כהן-פארן: רק הבהרה.

יעל כהן-פארן: בפסקה (3), לגבי הבערת פסולת לצרכי דת, האם הכוונה היא פסח?

יואב קיש: פסח, ל"ג בעומר.

יעל כהן-פארן: או של"ג בעומר נכנס ב-(1), בהבערת גזם?

יואב קיש: פסקאות (1) עד (5) הן החרגות מינוריות שאין להן השפעה מהותית על איכות הסביבה.

יעל כהן-פארן: הסיפא של סעיף (5), ובלבד שיבטיחו כי לא תגרום לזיהום אוויר חזק, צריך לחול על כולם, מ-(1) עד (5).

יואב קיש: אנחנו נדון גם בזה בין קריאה ראשונה לשנייה ושלישית.

יעל גרמן: אני ממש ממש מעריכה את הנחישות, את המהירות ואת המחויבות.

יעל גרמן: אין לי מילים.

יעל גרמן: אני מסכימה איתך שקודם כל נעביר את זה, אחר כך נדון בזה מהירות.

יעל גרמן: אני רק רוצה לומר מספר מילים לגבי בעל הנכס.

יעל גרמן: הרי מה קורה?

יעל גרמן: כרגע אנחנו רואים איזה שהוא נוהג, שציינו אותו, שנוח להעביר למקום מסוים - בדרך כלל זה מעבר לקו ירוק, אבל שם אנחנו לא יכולים לעשות שום דבר.

יעל גרמן: גם בתוך הקו הירוק, בכפרים ערביים, לדאבוני הרב, נותנים לבעל הנכס כסף רב במקום להטמין.

יעל גרמן: הוא שותף.

יואב קיש: זה מקום קבוע, זה לא איזה מקום ספורדי ואקראי.

יואב קיש: זה מקום קבוע שבאופן סיסטמתי שם זה קורה, לכן יש אחריות לבעל הנכס.

יעל גרמן: אי אפשר להתעלם מזה, צריך לקחת את זה בחשבון.

יואב קיש: נושא מורכב מאוד משפטית, לא דנים בו היום, הוא לא יעלה לקריאה ראשונה.

יואב קיש: אנחנו כן נדון בו בין ראשונה לשנייה ושלישית.

יואב קיש: אני מעלה להצבעה את ההכנה לקריאה ראשונה של החוק למניעת הבערת פסולת (תיקון –איסור הבערת פסולת), של חברת הכנסת יעל גרמן.

יואב קיש: מי בעד ההצעה, שירים את ידו?

יואב קיש: בעד – פה אחד

יואב קיש: נמנעים – אין

יואב קיש: ההצעה התקבלה פה אחד.

יואב קיש: תודה רבה, הישיבה נעולה.